RO
C 451/24
Jurnalul Oficial al Uniunii Europene
28.11.2022
Acțiune introdusă la 12 octombrie 2022 – Portigon/SRB (Cauza T-641/22) (2022/C 451/28) Limba de procedură: germana Părțile Reclamantă: Portigon AG (Düsseldorf, Germania) (reprezentanți: D. Bliesener, V. Jungkind și F. Geber, avocați) Pârât: Comitetul Unic de Rezoluție (SRB)
Concluziile Reclamanta solicită Tribunalului: — anularea deciziei pârâtului din 25 iulie 2022 privind calcularea contribuțiilor ex ante la Fondul unic de rezoluție (ref.: SRB/ES/2022/41), în măsura în care o privește pe reclamantă; — suspendarea procedurii conform articolului 69 literele (c) și (d) din Regulamentul de procedură al Tribunalului până la pronunțarea deciziilor finale în cauzele T-413/18, (1) T-481/19, (2) T-339/20, (3) T-424/20 (4) și T-360/21 (5) sau până la finalizarea lor în alt mod; — obligarea pârâtului la plata cheltuielilor de judecată.
Motivele și principalele argumente În susținerea acțiunii, reclamanta invocă următoarele nouă motive. 1.
Prin intermediul primului motiv se invocă încălcarea Regulamentului (UE) nr.
806/2014 al Parlamentului European și al Consiliului, (6) a Regulamentului de punere în aplicare (UE) 2015/81 al Consiliului (7) și a TFUE prin creșterea cuantumului contribuțiilor la fond care trebuie plătite de către reclamantă. — Reclamanta susține că pârâtul a supus-o în mod eronat obligației de plată a unei contribuții, întrucât Regulamentul nr 806/2014 și Directiva 2014/59/UE a Parlamentului European și a Consiliului (8) nu prevăd o contribuție obligatorie a instituțiilor aflate în rezoluție. — Legiuitorul nu avea dreptul să întemeieze obligația de a plăti o contribuție pe articolul 114 TFUE având în vedere lipsa de relevanță pentru piața internă.
Normele armonizate care guvernează contribuțiile în cadrul Uniunii Europene nu facilitează exercitarea libertăților fundamentale și nici nu remediază denaturări considerabile ale concurenței în legătură cu instituții care se retrag de pe piață. — Reclamanta susține că pârâtul a supus-o în mod eronat obligației de a plăti o contribuție, întrucât instituția nu are nicio expunere la riscuri, nu se preconizează nicio intrare a instituției în rezoluție în conformitate cu normele Regulamentului (UE) nr.
806/2014, iar instituția nu are nicio importanță din perspectiva stabilității sistemului financiar. — Regulamentul delegat (UE) 2015/63 (9) contravine articolului 114 TFUE și articolului 103 alineatul (7) din Directiva 2014/59/UE în calitate de element esențial legat de calcularea contribuțiilor [articolul 290 alineatul (1) al doilea paragraf TFUE]. 2.
Prin intermediul celui de al doilea motiv se invocă încălcarea articolului 41 alineatul (2) litera (c) din Carta drepturilor fundamentale a Uniunii Europene (denumită în continuare „carta”), întrucât procedura de calcul nu permite o motivare completă a deciziei atacate.
Regulamentul delegat (UE) 2015/63 este în parte nevalid. 3.
Prin intermediul celui de al treilea motiv se invocă încălcarea articolelor 16 și 20 din cartă, în condițiile în care, dată fiind situația specială a reclamantei, decizia atacată este contrară principiului general al egalității în fața legi și libertății fundamentale de a desfășura o activitate comercială.